13.

IMI-yhteisyritys on tyytyväinen tilintarkastustuomioistuimen myönteiseen päätelmään kaikkien yhteisyrityksen tilinpäätöksen perustana olevien toimien laillisuudesta ja asianmukaisuudesta, lukuun ottamatta ainoastaan yhteisyrityksen ensimmäisessä jälkitarkastuksessa havaitsemia asiavirheitä, jotka koskivat ennen nyt tarkasteltavaa varainhoitovuotta tehtyjen, ensimmäiseen ehdotuspyyntöön liittyvien menoilmoitusten perusteella suoritettuja välimaksuja. Huomautuksia sisältävän tilintarkastustuomioistuimen lausunnon pohjana käytetty arvioitu edustava virhetaso oli 5,82 prosenttia ja jäännösvirheen taso 3,64 prosenttia, mikä vastaa 56 tarkastuksen tuloksia. Kyseiset tarkastukset käsittivät 65 ensimmäisen ehdotuspyynnön mukaista menoilmoitusta, jotka hyväksyttiin vuosina 2010 ja 2011, jolloin IMI-yhteisyrityksen toiminta oli vasta käynnistymässä. Lisäksi on otettava huomioon seuraavaa: a) Valtaosa menoilmoituksista, joissa havaittiin virheitä näissä vuosina 2010 ja 2011 tehdyissä tarkastuksissa, oli korjattavalta määrältään suhteellisen pieniä (alle 5 000 euroa IMI-yhteisyrityksen hyväksi). Virheet johtuivat selvästi sääntöjen ymmärtämisestä väärin tai siitä, ettei avustussopimusten määräysten yksityiskohtiin ollut kiinnitetty huomiota. Tarkastukset oli myös suunniteltu siten, että niissä keskityttiin useimmiten uusiin tai aiemmin tarkastamattomiin EU:n tutkimusohjelmien tuensaajiin. Tällöin virhetason voidaan odottaa olevan suurempi. b) Arvioitu virhetaso ei vastaa tuensaajille vuonna 2012 suoritettujen välimaksujen tarkastuksista saatuja tuloksia. Näin ollen vuonna 2013 toteutetaan uusi edustava 40 jälkitarkastuksen otos, jonka tuloksia odotetaan vuoden loppuun mennessä. Uudet tarkastukset kattavat useampia menoilmoituksia ja tuensaajia, mukaan luettuina toisen ehdotuspyynnön perusteella hyväksyttyjen hankkeiden ensimmäiset menoilmoitukset sekä ensimmäisen ehdotuspyynnön perusteella hyväksyttyjen hankkeiden toiset ja kolmannet raportointijaksot. c) IMI-yhteisyritys on toteuttanut sittemmin sarjan konkreettisia ennaltaehkäiseviä toimia ja valvontatoimia yleisesti esiintyvien virheiden vähentämiseksi ja avustusten hallinnointiin olennaisesti liittyvien riskien minimoimiseksi. Näihin toimenpiteisiin on kuulunut seuraavaa: i) henkilökunnan toteuttamien sisäisiin etukäteistarkastuksiin liittyvien toimien ja menettelyjen tarkistaminen ja vahvistaminen kahdesta toimintavuodesta saatujen kokemusten perusteella ii) IMI-yhteisyrityksen avustussopimusmallin oikea-aikainen tarkistaminen, minkä ansiosta avustuksiin liittyviä oikeudellisia edellytyksiä ja vaatimuksia on saatu selkiytettyä iii) tammikuussa 2012 käyttöön otetut ja kesäkuussa 2013 päivitetyt IMI-yhteisyrityksen omat varainhoito-ohjeet, joista osallistujat ja niiden tilintarkastustodistuksen antavat nimetyt riippumattomat tarkastajat saavat kattavat tiedot ja ohjeet IMI-yhteisyrityksen avustussopimusmalliin sisältyvistä määräyksistä iv) osallistujille tarkoitetut tiheästi järjestetyt varainhoidon työpajat, joissa keskitytään toistuvien virheiden syihin ja niiden ennaltaehkäisyyn v) vuonna 2012 käyttöön otetut yhdennetyt liiketoimintaratkaisut, jotka toteutettiin IMI-yhteisyrityksen oman ilmoitusten toimittamiseen ja hankkeiden hallinnointiin käytetyn tietoteknisen SOFIA-työkalun (Submission OF Information Application) kautta ja jonka ansiosta menoilmoitukset voidaan toimittaa ja tarkistaa sähköisesti, mikä vähentää virheiden mahdollisuutta. IMI-yhteisyritys on toteuttanut samalla asianmukaisia valvontatoimia varmistaakseen, että yhteisyrityksen hyväksi tapahtuneet virheet, jotka havaittiin ensimmäisissä valmiiksi saaduissa jälkitarkastuksissa, korjataan asianmukaisesti. Tämä saadaan toteutettua järjestelmällisesti joko perintämääräyksellä tai tulevasta maksusta hyvittämällä. Lisäksi järjestelmällisiksi katsotut virheet ulotetaan myös kyseessä olevan saman tarkastetun tuensaajan toimittamiin tarkastamattomiin menoilmoituksiin. IMI-yhteisyritys on lisäksi jatkanut jälkitarkastusten intensiivisen vuosiohjelman toteutusta. Jälkitarkastukset kattavat 40 prosenttia edellisenä vuotena suoritettujen välimaksujen kokonaisarvosta hallintoneuvoston hyväksymän jälkitarkastusstrategian mukaisesti. Nämä tarkastukset ovat tarjonneet erittäin toimivan ja luotettavan perustan välimaksujen yleisen laillisuuden ja asianmukaisuuden monivuotiselle arvioinnille ja valvonnalle, ja niiden perusteella on havaittu ja korjattu tarkastetuissa ilmoituksissa olleita virheitä. Yhteisyritys tekee myös tiivistä yhteistyötä Euroopan komission ja seitsemännessä puiteohjelmassa mukana olevien erillisvirastojen kanssa ja jakaa tietoa yhteisistä tuensaajista optimoidakseen tarkastusten kattavuuden ja vähentääkseen tehokkaasti sääntöjen noudattamatta jättämisen riskejä. IMI-yhteisyritys on sitoutunut edelleen hallinnoimaan rahoitustaan siten, että se luottaa hankkeiden osallistujiin ja varmistaa samalla riittävän valvonnan ja vastuullisuuden. Yhteisyrityksen jo toteuttamat riskeihin perustuvat ennaltaehkäisevät ja korjaavat toimet ovat riittävä perusta moitteettomalle varainhoidolle sekä tuensaajille suoritettavissa välimaksuissa olevien virheiden riskin vähentämiselle asteittain monivuotiselta pohjalta. Tällainen tasapuolinen lähestymistapa auttaa myös varmistamaan IMI-yhteisyrityksen hankkeiden myönteiset tulokset, sillä monista hankkeista on jo alettu saada vaikuttavia ja lupaavia tuloksia, jotka ovat potilaiden ja laajemmin koko yhteiskunnan edun mukaisia. IMI-yhteisyrityksen toimien täysi vaikutus niiden hankkeiden osalta, joista menoja alkaa vasta syntyä – etenkin ehdotuspyyntöjen 3–8 perusteella hyväksytyt hankkeet – voidaan nähdä vasta pitkällä aikavälillä, kun menoilmoituksia saadaan useammista hankkeista ja kun jälkitarkastukset kattavat suuremman osan kaikista tuensaajista.